﻿« Doamne, să văd ! » 
 
           Oare ce a trait omul acela care, aruncat fiind în scăldătoarea 
Siluamului, la porunca Mântuitorului Hristos, acesta a început să 
vadă ?  
              Cât de îndepărtaţi suntem şi noi de adevărata lumină şi de 
puterea de a vedea.  Cât de mult ne dorim uneori, ca aruncaţi în 
scăldătoarea acestei lumi, să putem vedea înţelesul ei, să putem trăi 
viaţa care duce la înviere.  
      Viaţa, în limitarea ei, prin concretul pe care îl traversează, impune 
bariere de netrecut omului, care se mulţumeşte doar cu puterea de 
sugerare a concretului. Asemeni orbului de dinainte de marea 
întâlnire cu adevărul vieţii, trăim şi noi în concretul care se face drum 
cu paşi număraţi, călcat de la un  loc la altul.   
Cât de curat trebuie să fi fost omul acela în inimă, de s-a bucurat de o 
asemenea măreţie, încat gloria lui Dumnezeu s-a arătat prin el. Cât de 
mare a fost umilirea şi părăsirea lui şi cât de nevinovat era, de 
Mântuitorul Hristos şi-a arătat grandoarea şi măreţia prin el.  Cât de 
mari i-au fost durerea şi suferinţa lui dar în aceeaşi măsură  şi bucuria 
şi fericirea lui la întâlnirea magnifică cu lumina luminii, cu Fiul 
Omului. 
« Crezi tu în Fiul Omului ? 
Cine este Acela, să mă închin Lui ? 
Cel ce-ţi vorbeşte, cel din faţa ta ! » 
Magnific dialog ce traversează toate timpurile istoriei, până în 
străfundurile inimii noastre.  
Omul de astăzi trăieşte în spaţii limitate şi mici, strâmte şi 
aglomerate. Conectat la aparate de dimineaţă până seara, se pare că 
singura lui preocupare silită sau acceptată de bună voie este aceea de a 
face ca un sistem foarte bine gândit de alţii asemenea lui, să 
funcţioneze.  
         Orbirea spirituală se aşterne tot mai mult pe sufletele noastre, ca 
o rugină pe metalele preţioase, prin însigurare, izolare şi frică de a-ţi 
mai face prieteni. Omul de astăzi nu mai are prieteni , are relaţii pe 
care să se bazeze în caz de....  
  Diferenţierea nu se mai face prin a fi, ci prin a avea. Finitudinea 
lumii se face prezentă în om nu prin puterea de a o cunoaşte, ci prin 
spaţiul sufletesc limitat pe care îl trăieşte. 
 Prin nevoia de a extinde limitarea lăuntrică impusă de multe 
ori cu bună voie, diferenţierile apar doar acolo unde interesele 
predomină în a stăpâni exteriorul care limitează şi mai mult 
prin hazardul său. 
 Unde suntem în limitarea lumii, oare nu cumva aceste limitări ni le 
punem singuri stând cu spatele la Adevar, Cale şi Viaţă,  refuzând 
într-o  manieră atâta de încăpăţânată să privim într-un anumit loc al 
inimii şi al sufletului care este etern şi acolo să zicem : « Doamne, să 
văd !»  
                   Oare ce a trăit omul acela orb care nu numai că a văzut 
lumea, dar L-a văzut pe Cel care îi dăduse lumina ochilor şi puterea 
vederii. L-a văzut pe El, pe Cel nespus de minunat, a văzut frumuseţea 
lumii. Lumea exterioară o vedem cu toţii, pentru că nu suntem orbi, 
dar omul acela a văzut lumea prin El.  Oare cum am putea face să 
vedem şi noi lumea prin Mântuitorul Hristos , scăpând de orbirea 
lăuntrica , de orbirea sufletească care ne închide, care ne limitează. 
Mântuitorul Iisus Hristos este lumina lumii, oare cum am putea face 
trecerea de la întunericul limitat al existenţei zilnice la nemărginirea 
lui Dumnezeu. 
 Şi totuşi noi avem sentimente : » Doamne , să văd !»   
 
